ການວາງລະເບີດສະລະຊີບ ທີ່ດາແກສຖານ
ຄົນວາງລະເບີດສະລະຊີບຂັບລົດບັນຈຸລະເບີດ ບຸກເຂົ້າໄປຄ້າຍທະຫານ ໃນສາທາລະນະລັດ ດາແກສຖານຂອງຣັດເຊຍ.
ຄົນວາງລະເບີດສະລະຊີບຄົນນຶ່ງ ໄດ້ຂັບລົດທີ່ເຕັມໄປດ້ວຍວັດຖຸລະເບີດ ບຸກເຂົ້າໄປໃນຄ້າຍທະຫານແຫ່ງນຶ່ງ ໃນສະທາລະນະລັດ Dagestan ຂອງຣັດເຊຍ ແຕ່ໄດ້ຖືກຂັດຂວາງກ່ອນທີ່ຜູ້ກ່ຽວຈະສາມາດຂັບເຂົ້າໄປຮອດບໍລິເວນ ທີ່ມີທະຫານຫລາຍຄົນກໍາລັງນອນຫລັບຢູ່ ໂຄສົກກະຊວງປ້ອງກັນປະເທດໃນນະຄອນຫລວງມອສໂຄກ່າວວ່າ ການໂຈມຕີໃນວັນອາທິດມື້ນີ້ ໄດ້ສັງຫານຫະຫານ 3 ຄົນແລະເຮັດໃຫ້ໄດ້ຮັບບາດເຈັບຫລາຍກວ່າ 30 ຄົນ ກ່ອນໜ້ານັ້ນ ເຈົ້າໜ້າໃນ Dagestan ກ່າວວ່າ ມີທະຫານຢ່າງນ້ອຍ 5 ຄົນເສຍຊີວິດ ທັງສອງລາຍງານເວົ້າວ່າ ພວກໄດ້ຮັບບາດເຈັບ ມີຫລາຍຄົນອາການສາຫັດ ເຈົ້າໜ້າທີ່ໃນ Dagestan ກ່າວວ່າ ຜູ້ວາງລະເບີດສະລະຊີບໄດ້ແນເປົ້າໝາຍໃສ່ເຂດ ບ່ອນທີ່ພວກທະຫານຫລາຍຄົນກໍາລັງນອນຫລັບຢູ່ໃນຕູບຜ້າຕັ້ງຂອງເຂົາເຈົ້ານັ້ນ ເຈົ້າໜ້າທີ່ກ່າວວ່າພວກທະຫານ ສາມາດຂວາງທາງລົດຂອງຄົນຮ້າຍໄວ້ໄດ້ ເຮັດໃຫ້ຜູ້ກ່ຽວຂັບລົດໄປຕໍາລົດບັນທຸກຂອງກອງທັບຄັນນຶ່ງແທນ ເຈົ້າໜ້າທີ່ກ່າວອີກວ່າ ຫລັງຈາກນັ້ນ ໄດ້ມີລະເບີດອີກລູກນຶ່ງແຕກຂຶ້ນຢູ່ໃກ້ໆລົດທີ່ບັນທຸກພວກເຈົ້າໜ້າທີ່ສືບສວນ ໄປຍັງຄ້າຍທະຫານບ່ອນເກີດເຫດ ການໂຈມຕີໃນວັນອາທິດມື້ນີ້ ມີຂຶ້ນ 1 ມື້ຫລັງຈາກພວກຫົວຮຸນແຮງຈໍານວນນຶ່ງໄດ້ພະຍາຍາມລອບສັງຫານລັດຖະມຸນຕີວ່າດ້ວຍນະໂຍບາຍດ້ານຈັນຍາບັນ ຖະແຫລງຂ່າວແລະຄວາມສໍາພັນຕ່າງປະເທດຂອງສາທາລະນະລັດ Dagestan ຕໍາຫລວດກ່າວວ່າ ທ່ານ Bekmuza Bekmurzayev ກໍາລັງນັ່ງລົດໄປການໃນວັນເສົາວານນີ້ ເວລາລະເບີດລູກນຶ່ງທີ່ຫ້າງໄວ້ຢູ່ກ້ອງລົດຂອງທ່ານລະເບີດຂຶ້ນ ທ່ານ Bekmurzayev ລອດຊີວິດມາໄດ້ ແຕ່ຄົນຂັບລົດຂອງທ່ານເສຍຊີວິດແລະຜູ້ອາລັກຂາ ທ່ານຄົນນຶ່ງໄດ້ຮັບບາດເຈັບ